Midheta Kurspahić
Midheta Kurspahić (rođena 3. oktobra 1965. u Sarajevu) Diplomirana novinarka svoju karijeru započela je kao novinar-saradnik u programima Radija Sarajevo. Prvo televizijsko iskustvo ostvarila je u Redakciji kulturno-umjetničkog programa TV Sarajevo. Bila je dio tima koji je pokrenuo eksperimentalni program “Dobre Vibracije”. Od kraja 1990. do 1992. god. obavljala je funkciju zamjenika glavnog i odgovornog urednika Trećeg programa TV Sarajevo – Programa Sa 3. Autor je serijala o narkomaniji, kriminalu, zdravstvu, dokumentarnih filmova i reportaža. U tom periodu jedan je od inicijatora i osnivača "Udruženja za borbu protiv narkomanije". Istovremeno je radila kao novinar-saradnik i voditelj na Radiju 202. Na TV BiH učestvovala je u pokretanju i realizaciji projekta "Rat Art", te produkciji dokumentarnih serijala za inostrana tržišta. Od januara 1994. do septembra 2001. Midheta Kurspahić je bila urednica i voditeljica "Dnevnika" - centralne informativne emisije TV BiH. U tom periodu uredila je i vodila više od 1300 izdanja Dnevnika. Pokretanjem TV Federacije BiH imenovana je za urednicu Jutarnjeg programa i tu funkciju je obavljala do oktobra 2004. godine. U oktobru 2004. godine se pridružuje Informativnoj redakciji NTV Hayat.